钦定古今图书集成/明伦汇编/宫闱典/第117卷 > 徒单恭
## 钦定古今图书集成/明伦汇编/宫闱典/第117卷 > 徒单恭

按《金史世戚传》：恭本名斜也，天眷二年为奉国上将军，以告吴十反事，超授龙虎卫上将军，为户部侍郎，
出为济南尹，迁会宁牧，封谭国公，复出为太原尹。斜
也贪鄙，使工绘一佛像，自称“尝见佛，其像如此，当以
金铸之。”遂赋属县金，而未尝铸佛，尽入其家，百姓号
为“金总管。”秉德廉访官吏，斜也以赃免。海陵篡立，海
陵后徒单氏，斜也女由是复用为会宁牧，封王。未几，
拜平章政事。海陵猎于胡剌浑水，斜也编列围场，凡
平日不相能者辄杖之。海陵谓宰相曰：“斜也为相，朕
非私之。今闻军国大事，凡斜也所言，卿等一无所取，
岂千虑无一得乎？”他宰相无以对。温都思忠举数事，
对曰：“某事本当如此，斜也辄以为如彼，皆妄生异议，
不达事宜。臣逮事康宗，累朝宰相，未尝有如斜也专
恣者。”海陵默然。斜也于都堂脊杖，令史冯仲尹，御史
台劾之，海陵杖之二十。斜也猛安部人撒合出者，言
斜也强率取部人财物，海陵命侍御史保鲁鞫之，保
鲁鞫不以实。海陵杖保鲁，而以撒合出为符宝祗候，
改隶合札猛安。斜也兄定哥，尚太祖长女兀鲁。定哥
死，无子，以李弟之子查剌为后。斜也谋取其兄家财，
强纳兀鲁为室，而不相能。兀鲁尝怨詈斜也，斜也妾
忽挞与兀鲁不叶，乃谮兀鲁于海陵后徒单氏曰：“兀
鲁怨上杀其兄宗敏，有《怨望》语。”会韩王亨改广宁尹，
诸公主宗妇往贺其母，兀鲁以言慰亨母，忽挞亦以
怨望指斥诬兀鲁，海陵使萧裕鞫之，忽挞得幸于徒
单后，左验皆不敢言，遂杀兀鲁、斜也，因而尽夺查剌
家财。大定间，皆追正之。海陵以兀鲁有怨望，语斜也
不奏，遂杖斜也，免所居官。俄复为司徒，进拜太保，领
三省事，兼劝农使，再进太师，封梁、晋国王。贞元二年
九月，斜也从海陵猎于顺州。方猎，闻斜也薨，即日罢
猎，临其丧，亲为择葬地，遣使营治。及葬，赐辒辌车，上
及后率百官祭之。赐谥曰“忠。”正隆间，改封赵国公，再
进齐国公。其妻先斜也卒，海陵尝至其葬所致祭，起
复其子率府率吾里，补为谏议大夫。大定间，海陵降
为庶人，徒单氏为庶人，妻斜也降特进、巩国公。